ועדת הכלכלה, כנסת 20, פרוטוקול מספר 85, 2015-11-10 10:45

איתן כבל: בוקר טוב.

איתן כבל: אני מבקש להתחיל ישיבה נוספת של ועדת הכלכלה של הכנסת.

איתן כבל: בוקר טוב גברתי מנהלת הוועדה, אדוני מנכ"ל התקשורת, יצטרף אלינו בהמשך גם מנכ"ל משרד האוצר ידידי שי באב"ד, חברי הכנסת, הרשמת הפרלמנטרית, אורחים.

איתן כבל: ברשותכם, הנושא שעל סדר יומנו הוא השלכות מכירת גולן טלקום על התחרות בסלולר.

איתן כבל: אני קודם כל רוצה לפתוח ולומר שזה נושא שמסעיר היום את העולם הכלכלי בישראל, את הציבוריות הישראלית וזה נושא שלא יורד מסדר היום, כולל ההודעה היום של ראש הממשלה בתוקף תפקידו כשר התקשורת, לפיה כאשר ישוב מארצות הברית בכוונתו לטפל בעניין הזה ולהיכנס לעובי הקורה.

איתן כבל: יחד עם זאת אני רוצה לומר כמה נקודות שניסיתי ללמוד עליהן ובינתיים ללא הצלחה.

איתן כבל: קודם כל, אני מוחה בתוקף על העובדה שמיכאל גולן, הבעלים של גולן טלקום, לא מצא לנכון להגיע.

איתן כבל: הוא כתב לי מכתב שבכוונתי להקריא אותו בפניכם.

איתן כבל: ולא פחות, איך אומרים?

איתן כבל: הלך הזרזיר אצל העורב.

איתן כבל: מנכ"ל סלקום מודיע לי שהוא לא יכול להגיע.

איתן כבל: אני מכבד את כל מי שמגיע.

איתן כבל: אינני ציני, אינני חס וחלילה מנסה לקחת את מקומם של אחרים או לעלוב בהם.

איתן כבל: ידע מנכ"ל משרד התקשורת להגיע כי זה נושא מן המדרגה העליונה ואני תמיד אומר על הוועדה הזאת "מכבדי אכבד ובוזי יקלו".

איתן כבל: מי שלא מכבד את הוועדה הזאת, אנחנו לא נכבד אותו.

איתן כבל: אנחנו מכירים את העניין הזה של הרצים יצאו דחופים.

איתן כבל: כשרוצים פגישות ורוצים איזה עניין ורוצים איזה סעיף, יושבים על העורק הראשי ומתחילים לשגע וזה לא המנכ"ל אלא היושב ראש ואם יש לי קרבת משפחה דרך הסבתא שלי, מגיעים לסבתא שלי כדי שתדבר אתי.

איתן כבל: אני אומר את זה לכם כי זה לא מקובל עלי ולא יתקבל.

איתן כבל: המקום הזה דן וידון ואנחנו נדע להתייחס בדיוק בהתאם.

איתן כבל: אמרתי את זה למנכ"ל סלקום שהודיע לי שיש ישיבת דירקטוריון, ואני האחרון שלא מכבד זאת, אבל לכולנו יש דברים דחופים אבל כשרוצים, מזיזים וגם אם זה קשה.

איתן כבל: זה נושא מן המדרגה העליונה ואני בטוח שברגע זה הוא צופה בערוץ 99 ב-הוט או ב-יס.

איתן כבל: אין לי ספק בכך.

איתן כבל: גם מיכאל צופה וגם מנכ"ל סלקום.

איתן כבל: אני מנסה לומר לכם כאן בצורה הכי רצינית שאני מתכוון לצאת עם מסקנות הכי ברורות כי ככל שהתחלתי לנבור, יש יותר מדי שתו לי ואכלו לי בסיפור הזה ואף אחד לא מבין איך בדיוק ולמה בדיוק.

איתן כבל: אני רוצה להחזיר אותנו כולנו לרפורמה הגדולה שכולנו בירכנו עליה ואנחנו מברכים עליה עד היום.

איתן כבל: אני רוצה להזכיר את השלב שבו גולן טלקום זוכה במכרז ולא היה אחד ולא היה עיתון ולא היה כתב ולא היה עיתונאי שאמר שיש כאן משהו, אדוני המנכ"ל, שלא הולך להסתדר.

איתן כבל: לא הולך להסתדר.

איתן כבל: כשאתה יחד עם חברת הכנסת מיכל בירן, אתי ועם המפקח היוצא פרופסור דוד גילה הייתם במשרדי בעניין של הצורך בהקמת תאגיד חדש, קמו העובדים ואמרו: סליחה, מה קורה כאן?

איתן כבל: אתם רוצים שעובדי סלקום יצאו מתוך העבודה, יהיו עובדים שזכויותיהם אינן ברורות יחד עם גולן טלקום שאין לו כלום.

איתן כבל: זה כלום, זה אוויר.

איתן כבל: לא עמד עד לרגע זה בשום התחייבות של רגולציה.

איתן כבל: זה היה ברור.

איתן כבל: אפילו להגיד אותיות קידוש לבנה, אלה אותיות קטנות לעומת מה שהיה כתוב על הקיר.

איתן כבל: זה היה ברור ולא היה שבוע שלא מצאנו כמעט הודעה שאומרת, הנה, זה הולך להיות.

איתן כבל: כפי שאמרתי אתמול בשיחה עם מנכ"ל משרד התקשורת, יכול ויש החלטה עסקית כושלת.

איתן כבל: זה קורה גם לטובים ולגדולים ביותר אבל כאשר כבר מתחילת הדרך כולם מבינים שמישהו בא עם מספריים, הקופון ביד, לעשות סיבוב.

איתן כבל: ברשותכם, אני רוצה להקריא לכם את המכתב שכתב לי מיכאל כי אנחנו חיים בשקיפות.

איתן כבל: הוא ביקש להיפגש אתי ואני סירבתי.

איתן כבל: אני לא רוצה שיהיה אפילו חשש לאיזשהו סיבוב שמישהו מאתנו מבקש לעשות בעניין הזה.

איתן כבל: כותב לי: "מר כבל היקר, בהמשך לשיחתנו, ראשית, ברצוני להודות לך ולוועדת הכלכלה על ההזמנה האישית.

איתן כבל: לצערי מפאת קוצר הזמן מאת קבלת הזמנת

איתן כבל: כם ועקב התחייבויות קודמות, לא אוכל לקחת חלק בדיון.

איתן כבל: יחד עם זאת ולאור המתקפה חסרת התקדים אותה חווה גולן טלקום ואני מיכאל גולן באופן אישי בימים האחרונים, חשוב לי להבהיר ולהדגיש מספר נקודות מרכזיות.

איתן כבל: לפני מספר שנים עליתי לישראל כציוני אמיתי תוך אמונה שכאן הוא ביתי - -".

איתן כבל: דרך אגב, יש כבר כמה מיליונים יהודים שגרים כאן?

איתן כבל: הרבה.

עיסאווי פריג': כל מי שעולה מטעמי ציונות אמיתיים, מותר לו לעשות את אקזיט.

איתן כבל: אני מבקש, מי שלא ציוני, שלא יתעסק בענייני הציונים.

עיסאווי פריג': מותר לו לעשות.

עיסאווי פריג': איזה נימוק פופוליסטי.

איתן כבל: עכשיו אני מקורב לקק"ל ואני גם יודע לסדר לו עץ.

איתן כבל: "- - ועם רצון עז ותחושת שליחות אמיתית לקדם ולסייע בעולם התקשורת המקומי, שזהו תחום התמחותי.

איתן כבל: יחד עם צוות נפלא הקמנו את גולן טלקום וחוללנו את המהפכה התקשורתית והצרכנית של ישראל שהובילה לחיסכון שנתי של חמישה מיליארד שקלים בכל שנה לאזרחי ישראל כולם.

איתן כבל: המהפכה שחוללה גולן טלקום היא חסרת תקדים בהיסטוריה של מדינת ישראל וחשוב מכך, היא בלתי הפיכה.

איתן כבל: היא השפיעה וסחפה תחומים וענפים נוספים במשק הישראלי לטובת התחרות החופשית ורווחת האזרח.

איתן כבל: חתימה על הסכם המכירה לחברת סלקום היה צעד מתבקש לאור התפתחויות שהסתמנו בעת האחרונה ואשר יצרו חומה בצורה אל מול האפשרות של גולן טלקום להתקדם ולהמשיך בדרכה.

איתן כבל: בלתי אפשרי לפרוס מערך אנטנות נוסף כשהציבור והמערכת הציבורית אינם רוצים בהן עוד ובצדק".

איתן כבל: אני מציע כאן לכל הגורמים המקצועיים להקשיב לטענות המקצועיות המועלות כאן כי זה שתו לי ואכלו לי, כאילו אף אחד לא ידע שכל הדברים האלה לא יקרו.

איתן כבל: זה מחדש, זה רק עכשיו נודע, לאחרונה.

איתן כבל: זה כמו כל המשברים שקורים לאחרונה, שהחגים פרצו ואז לא היה בשר.

איתן כבל: הכול פורץ ללא הודעה מוקדמת.

איתן כבל: הכול מתפרץ.

<קריאה: הגשם.

איתן כבל: הגשם יורד באופן מפתיע.

איתן כבל: הכול קורה פתאום.

איתן כבל: פתאום הודיעו להם שהם צריכים לפרוס רשת.

איתן כבל: דרך אגב, המילה "לפרוס" היא בהדגשה.

איתן כבל: ההדגשה במקור.

איתן כבל: "הסכם שיתוף הרשתות שנחתם בדצמבר 2014 בינינו לבין חברת סלקום לא אושר על ידי גופי הרגולציה".

איתן כבל: מעניין למה.

איתן כבל: "חשוב לזכור שברוב מדינות ה-OECD יש בין שלוש לארבע מפעילות בלבד והתחרות נשמרת וקיימת ללא הפסק- - - " אם כן, למה הוא נכנס?

איתן כבל: "וזה לא המצב שישרור בשוק הישראלי.

איתן כבל: אני מאמין בכל ליבי כי תחרות תמשיך ולא תחדל וכולי וכולי וכולי".

איתן כבל: מכאן זה כבר מדור פרסומי.

איתן כבל: אני מנסה לומר לכם בשורה הראשונה, אדוני המנכ"ל, ואתך אני אבקש לפתוח את הדיון הזה, שבמה שתלוי בנו, אני בטוח שלא יהיה אחד או אחת מחברי וחברות הכנסת שיתייחס לדברים האלה ולא יאמר את דבריו בצורה מאוד ברורה.

איתן כבל: ראש הממשלה בתוקף תפקידו כשר התקשורת ולצדו שר האוצר – חייבים לעשות את הכול כדי לעצור את התהליך הזה ובוודאי את המכירה לסלקום.

איתן כבל: הרי ממה נפשך.

איתן כבל: מה עשינו את כל הדרמה הזאת?

איתן כבל: בסוף חברה, אחת מהחזקות במשק, ואני מפרגן, תמצא את עצמה מתחזקת עוד יותר?

איתן כבל: זה לא מתקבל.

איתן כבל: יתרה מכך.

איתן כבל: כאשר יצאנו לדרך היה ברור שיש חשש שמאן דהוא עלול לייצר מצב כזה ולצאת באמצע.

איתן כבל: אני מבקש לדעת האם ההסכמים נותנים מענה לשאלות האלה, האם הם פנו אליכם וביקשו את הבקשה לבצע את ההתקשרות.

איתן כבל: בכלל, אנחנו מבקשים סיפור דרך, התייחסות הכי רצינית ומקצועית לעניין ומה בכוונתכם לעשות.

איתן כבל: אני גם ארצה לשמוע את עמדת משרד האוצר בעניין.

איתן כבל: לדיון הזה יש לנו שעה ואני מתכוון שהדיון הזה יארך שעה ודקה אחת לא יותר.

איתן כבל: אדוני המנכ"ל, בבקשה.

<שלמה פילבר: תודה רבה ובוקר טוב.

<שלמה פילבר: ברשותך, אני אנצל כאן בכמה דקות גם כדי לעשות סדר בבליל האין סופי של שמועות, דיבורים, הנחות, עבודות וידיעות שהופיעו בתקשורת בשבוע האחרון כדי שלפחות התמונה שתהיה בפניכם, בפני חברי הכנסת, תהיה ברורה בעניין הזה.

<שלמה פילבר: בשבוע שעבר, לפני שראש הממשלה יצא לארצות הברית, הייתה לי ישיבה ארוכה אתו ובין היתר ידענו שהאירוע הזה עלול להגיע אלינו ולכן קיימנו דיון ראשוני.

<שלמה פילבר: כמו אמר ראש הממשלה בתדרוך שלו אתמול בלילה, כשהוא יחזור מחוץ לארץ הוא מתכוון ללמוד את הנושא יותר לעומק.

<שלמה פילבר: מטבע הדברים אני לא אומר כאן שום עמדה סופית ומקצועית של משרד התקשורת בעניין וזה מובן וברור, אבל אני כן אגיד הרבה מאוד דברים אחרים שיכולים להכניס אתכם לקונטקסט הרלוונטי.

<שלמה פילבר: קודם כל, חשוב לומר, לפני שבכלל מתחילים את הדיון הזה שמשרד התקשורת מחויב לתחרות שיש בשוק המחירים ולירידת המחירים הדרמטית שהייתה בארבע השנים האחרונות, ששותפים לה גם ראש הממשלה וכמובן השר כחלון שהיה שר התקשורת באותה תקופה והיא תימשך מבחינת המשרד.

<שלמה פילבר: הדבר השני.

<שלמה פילבר: אני חושב שכדאי, ואני מוכן אחר כך להרחיב אם יהיה צורך, לעשות הפרדה בין גולן טלקום כמחולל התחרות לבין התחרות בשוק.

<שלמה פילבר: שלא אלמן ישראל.

עיסאווי פריג': אני לא מבין את המשפט הזה.

<שלמה פילבר: אני אסביר.

<שלמה פילבר: לא אלמן ישראל ולא על גולן טלקום תקום או תיפול התחרות בשוק הסלולר.

איתן כבל: עיסאווי, אני מציע שנשמע את המנכ"ל ואחר כך יהיה אפשר לשאול את השאלות הכי קשות.

עיסאווי פריג': הבטן מתהפכת כשאתה קורא את הרפורמה.

עיסאווי פריג': את הרפורמות העכשוויות.

איתן כבל: אתה חבר קבוע בוועדה.

איתן כבל: בבקשה, לפחות בוא נכבד את העניין הזה.

איתן כבל: תשאל אותו אחר כך איזה שאלות קשות שאתה רוצה.

<שלמה פילבר: דבר מקדמי עליו אתה שאלת אדוני היושב ראש ואני אענה עליו לגבי מה אנחנו ידענו או לא ידענו, יודעים או לא יודעים.

<שלמה פילבר: כדי לעשות סדר בעניין הזה אומר שהייתה פנייה עקרונית של חברת גולן ושל חברת סלקום אלי בה נאמר שהם בוחנים את האפשרות לעשות עסקה כזאת במהלך החודשיים האחרונים.

<שלמה פילבר: הם לא הכניסו אותנו לרגע אחד לפרטי העסקה.

<שלמה פילבר: לא היה לנו שום מושג.

<שלמה פילבר: אנחנו ידענו מה שיודעים בתקשורת.

<שלמה פילבר: זאת אומרת, בתקופה מסוימת היה מדובר על כך שאולי יותר מחברה אחת הולכת להתמודד על העניין הזה.

<שלמה פילבר: מה שיש בפנינו היום אלה אך ורק ההודעות הפומביות שהוציאו החברות לבורסה ולציבור.

<שלמה פילבר: עוד אין בפנינו שום מסמך ושום נייר.

<שלמה פילבר: אנחנו עמדנו בקשר אתם והם אמרו שזה ייקח כמה ימים להכין את הדברים האלה.

<שלמה פילבר: אני מעריך שרק בתחילת שבוע הבא יגיעו המסמכים אלינו, אנחנו נקים איזשהו צוות מקצועי אצלנו, נלמד את הנושא לעומק ואז נוכל להתייחס בצורה המקצועית בהיבט הרחב יותר.

<שלמה פילבר: מה שכן עשיתי עד עכשיו, גם כדי לקצר את לוחות הזמנים של אי הוודאות בשוק, נפגשתי עם הממונה, שוחחנו על כך וסיכמנו שגם כדי לייעל את התהליך, השלב של הפרזנטציה של החברות בו הן מביאות את המסמכים, באות ומציגות בפנינו, נעשה אותו במשותף, ביחד, ואם צריך – נשלב בעניין הזה גם את נציגי האוצר.

<שלמה פילבר: מבחינתנו כל הרגולטורים הרלוונטיים צריכים לפחות ללמוד את העסקה הזאת בצורה יסודית.

<שלמה פילבר: אחר כך כל גורם לפי הכללים שלו ולפי הנהלים שלו יקבל את ההחלטה באופן מקצועי כאשר בכוונתנו לשתף פעולה עם הממונה על ההגבלים.

עיסאווי פריג': למה התבטאת מראש לגבי המיזוג?

<שלמה פילבר: אני אענה גם על העניין הזה, אבל אני רוצה עוד משפט אחד מקדים ואחר כך ארד לפרטים.

<שלמה פילבר: מה שאמרתי לפני דקה, לא גולן היא המחוללת של התחרות ואם היא תעזוב את השוק, לא בגללה תיפסק התחרות בישראל.

זהבה גלאון: לא, אבל סלקום תחסל את התחרות.

<שלמה פילבר: אני עומד מאחורי הדברים ואני מוכן להרחיב בהם ולהציג אותם.

<שלמה פילבר: אני אומר כאן, וכדאי שתדעו את זה, שהרבה יותר מדאיג אותנו כמשרד התקשורת היום לא המחירים של הסלולר בשוק כמו ההידרדרות המהירה בתשתיות ובטכנולוגיה של עולם הסלולר.

<שלמה פילבר: צריך לזכור שזה שוק פרטי שנבנה על ידי גופים פרטיים.

עיסאווי פריג': זה הולך להיות הליך למיזוג?

<שלמה פילבר: אני לא יודע.

<שלמה פילבר: אני רק אומר לכם כנתון שאתם צריכים לדעת אותו.

<שלמה פילבר: ישראל השיקה דור שלישי בין עשר המדינות הראשונות בעולם.

עיסאווי פריג': אתה שוב מכשיר את הקרקע ומדבר על אותם דברים.

עיסאווי פריג': אתה נותן אליבי למיזוג ואליבי לתשובות שמחכות.

<שלמה פילבר: לא.

<שלמה פילבר: להפך.

עיסאווי פריג': זה מה שמשתמע.

רחל עזריה: זה כמו התעסוקה בנגב עם כי"ל?

רחל עזריה: מה זה?

מיכל בירן: אני מצטערת שאני מגינה עליו, אבל הוא רק תיאר תיאור מצב ובינתיים הוא עוד לא אמר כלום.

עיסאווי פריג': כל זה ולא אמר כלום?

עיסאווי פריג': חבר'ה, נאמרים כאן דברים שאני לא יכול לשתוק.

איתן כבל: עיסאווי, האוזן שלי יותר קרובה.

איתן כבל: הוא אמר שני דברים.

איתן כבל: הוא אמר שהוא לא מתכוון להביע עמדה עד שראש הממשלה לא יחזור ויאמר את דברו.

איתן כבל: זה נאמר בצורה ברורה.

איתן כבל: יכול להיות שיש לו עמדה אבל בכל זאת יש לו בעל בית וברגע שראש הממשלה התבטא בתוקף תפקידו כשר הכלכלה שבכוונתו להגיע ולקבל החלטות בעניין הזה, זה יהיה קצת פתטי שהמנכ"ל יתייחס.

עיסאווי פריג': אדוני, יש בן אדם שאומר שהמחירים לא מעניינים אותו.

איתן כבל: לא.

איתן כבל: הוא לא אמר.

עיסאווי פריג': הוא אמר את זה.

איתן כבל: חבר הכנסת פריג', אני קורא אותך לסדר פעם ראשונה.

עיסאווי פריג': זה מה שהוא אמר.

איתן כבל: חבר הכנסת עיסאווי פריג', אני קורא אותך לסדר פעם שנייה.

עיסאווי פריג': אדוני היושב ראש, זה לא חכם.

איתן כבל: אל תטיף לי.

עיסאווי פריג': אני לא מטיף לך.

עיסאווי פריג': הוא אמר שהמחירים לא מעניינים אותו.

איתן כבל: עיסאווי, אני יושב כאן לידו והוא אמר שמה שמדאיג אותו עוד יותר.

עיסאווי פריג': תשמע את ההקלטה.

איתן כבל: לא.

איתן כבל: תסלח לי, זה לא מה שהוא אמר.

איתן כבל: שאף אחד לא יטיף לי כאן איך לנהל את הדיון.

איתן כבל: תקשיב טוב טוב מה שאני אומר לך עכשיו.

איתן כבל: אני יושב לידו.

איתן כבל: בכל הכבוד, יש שאלות שמונחות לפתחם והן רבות וגדולות, אבל בבקשה, אני לא מוכן שזה יהיה בטונים מן הסוג הזה.

איתן כבל: אתה רוצה לשאול אותו, שאל אותו אחר כך מה שאתה רוצה.

איתן כבל: אם הוא מכשיר, אתה יכול להגיד לו שהוא מכשיר, אבל אל תתפרץ לדברים שלו.

עיסאווי פריג': המחירים לא מעניינים אותו.

איתן כבל: הוא לא אמר דבר כזה ואני כאן לידו.

<שלמה פילבר: אני אחזור על המשפט בו פתחתי.

זהבה גלאון: אמרת שגולן לא מחולל תחרות.

<שלמה פילבר: משרד התקשורת מחויב לתחרות ולירידת המחירים שהייתה בארבע השנים האחרונות והיא תישמר.

<שלמה פילבר: עוד פעם לומר?

איתן כבל: הוא אמר את זה.

<שלמה פילבר: אני אומר את זה עוד פעם, אם אתה לא יודע.

איתן כבל: דרך אגב, הוא אמר עוד דבר.

עליזה לביא: השאלה אם יש קשר בין מחויבות לבין מכירה.

איתן כבל: הוא אמר עוד דבר.

איתן כבל: חברים יקרים, לא צריך מיקרופישים.

איתן כבל: הוא אמר את זה לפני שנייה.

איתן כבל: הוא אמר שאנחנו מחויבים לתחרות.

איתן כבל: אמר את זה.

איתן כבל: חברים, עכשיו רוצים להמציא מה הוא לא אמר?

זהבה גלאון: אבל הוא אמר שגולן לא מחולל את התחרות.

איתן כבל: לא.

איתן כבל: גם את זה הוא לא אמר.

זהבה גלאון: הוא אמר את זה.

מיכל בירן: כולנו לא הבנו?

עיסאווי פריג': הוא אמר את זה.

זהבה גלאון: הוא אמר שגולן לא מחולל תחרות.

<שלמה פילבר: אל תסבירו לי מה אני אומר.

<שלמה פילבר: תנו לי חמש דקות ואני אסביר לכם בדיוק מה אמרתי.

איתן כבל: אני מבקש, חמש דקות.

איתן כבל: זה הזמן שלו.

איתן כבל: כל אחד ירשום את מה שיש לו לומר, אם יש לו מה לומר.

איתן כבל: כל חבר כנסת רוצה לומר לפני כולם את מה שיש לו לומר וכל אחד מפחד שמישהו אחר יגיד לפני שהוא יגיד.

איתן כבל: אז סליחה, תנו לו לסיים בחמש דקות שלו ואחר כך תשאלו את כל השאלות.

<שלמה פילבר: ב-2011 לא הייתה בישראל תחרות אמיתית.

<שלמה פילבר: היו שלוש חברות שתיאמו ביניהן את הדברים ובעיקר, עיקר העיקרים היה, החברות האלה דאגו שהלקוח יהיה שבוי בידיים שלהן ולא יוכל לעזוב אותן ולא יוכל לקבל את ההחלטות.

<שלמה פילבר: זה היה המצב ב-2011.

<שלמה פילבר: משרד התקשורת עשה שני דברים וחשוב לומר.

<שלמה פילבר: האחד, הוא הגדיל את מספר המפעילים בשוק בשתי דרכים.

<שלמה פילבר: דרך אחת הייתה שהוא עשה את המכרז של הדור השלישי והכניס את הוט מובייל ואת גולן טלקום והגדיל את מספר המפעילים משלושה או ארבעה לחמישה ושישה.

<שלמה פילבר: הדבר השני שהוא עשה, והוא לא פחות חשוב ובעיני הוא יותר חשוב, עשו סדרה שלמה של רפורמות שבעצם העבירו את הכוח מהחברות אל הלקוח ואני אמנה רק חלק מהרפורמות האלה.

<שלמה פילבר: הורדת חסמי כניסה במסגרת זאת שהורידו את תעריפי הקישוריות.

<שלמה פילבר: הכניסו רישיונות NVNO שאלה מפעילים וירטואליים שהעלויות שלהם הרבה יותר נמוכות והם יכולים להציע תחרות במחירים הרבה יותר נמוכים.

<שלמה פילבר: ניתקו את הקשר בין המכשיר לבין הקו.

<שלמה פילבר: אסרו על החברות לעשות את קנסות היציאה.

<שלמה פילבר: בסוף, וזה ייאמר גם לזכותו של מיכאל גולן – אי אפשר רק להטיל בו רפש – האיש שהכניס לישראל את המודל של חבילת הכול כלול שעשתה את כל העסק מאוד מאוד פשוט.

<שלמה פילבר: אתה לא מקבל חשבון שאתה צריך תואר שלישי במדעי המדינה כדי להבין מה כתוב בו בכל שורה אלא אתה יודע שיש לך שורה תחתונה ובה כתוב שזה עולה לך כך וכך.

<שלמה פילבר: אנחנו נמצאים היום במצב הזה שבו כל הרפורמות האלה קיימות, שרירות ונשארות.

<שלמה פילבר: הן יהיו קיימות והן בעצם העבירו את הכוח מהחברות ללקוח.

<שלמה פילבר: אם חברה תנסה להתחכם, לקוח הוא מספיק חכם ומתוחכם היום ובחצי שעה הוא יודע להרים טלפון לחברה המתחרה ולעבור אליה.

<שלמה פילבר: לכן התחרות מבחינתנו, גם בעיני, זאת העוצמה של התחרות והיא הרבה יותר גדולה.

<שלמה פילבר: אמרתי לא אלמן ישראל.

<שלמה פילבר: גולן אמנם היה השחקן המרכזי בשנתיים האחרונות בשוק אבל הוא לא היחיד.

<שלמה פילבר: יש לנו היום שחקן דומה לו שמתחמם על הקווים להיות שחקן מחליף, קוראים לו אקספון מרתון והוא בנוי בדיוק לפי אותו מודל עם אותם מכרזים.

איתן כבל: אחר כך פלאפון יקנה אותו?

<שלמה פילבר: לא יודע אבל אם הוא רוצה להיות מחולל התחרות, הוא מחר יכול להיכנס.

עליזה לביא: אתה אומר הכול כלול, הוא הביא את המודל של הכול כלול ובסוף עם אקזיט.

עליזה לביא: מה הוא עשה?

<שלמה פילבר: אני לא מצדיק אותו.

עליזה לביא: הוא ביקש את ההקלות, נתנו לו את כל ההקלות ובסוף זה מה שקורה.

עליזה לביא: אתה אומר שיש שחקן חדש בשוק, תאר את כל המודל.

<שלמה פילבר: אני אומר שהוא הביא חבילה, הוא הביא מודל של חבילה חדשה.

עליזה לביא: אקזיט.

<שלמה פילבר: אני מדבר מבחינת הלקוח.

<שלמה פילבר: אני אומר שני דברים על גולן.

<שלמה פילבר: ראשית, גולן התריס.

<שלמה פילבר: זה לא שהוא טעה ושהוא התבלבל.

<שלמה פילבר: גולן התריס על ההוראות של הרגולטור והפר ביודעין את הוראות הרישיון.

עליזה לביא: הוא ביקש את העזרה של כולנו.

<שלמה פילבר: אני לפחות מרגע שנכנסתי, אני חמישה חודשים במשרד, התחלתי לטפל בעניין הזה, נתתי לו תקופה של שלושה חודשים שיבחר את דרכו, אם הוא רוצה להיכנס להסכם שיתוף רשתות או שהוא רוצה לעשות משהו אחר.

<שלמה פילבר: לא כפיתי עליו שום דבר.

<שלמה פילבר: הוא בחר את הדרך שעומדת לפתחנו היום.

<שלמה פילבר: אנחנו אמרנו - אנחנו מקפידים על זה, אנחנו נקפיד על זה ואנחנו בודקים את העניין הזה היום – שכל סנקציה שצריכה להיות מושתת עליו, תהיה מושתת עליו ולו רק כדי שיבינו שעם הרגולטור לא משחקים כי אחרת שוברים את כללי התחרות בשוק.

<שלמה פילבר: עד כאן.

<שלמה פילבר: אם יהיה צורך אחר כך, אני אתייחס שוב.

איתן כבל: בוודאי.

איתן כבל: יהיה צורך.

איתן כבל: יש עוד שאלות.

איתן כבל: חברת הכנסת זהבה גלאון ראשונה, אחריה מנואל טרכטנברג ואחר כך נשמע את עמדת האוצר בעניין הזה.

איתן כבל: כל אחד שלוש דקות.

זהבה גלאון: תודה רבה אדוני היושב ראש.

זהבה גלאון: אנחנו מדברים לכאורה על מיזוגים, גולן טלקום אמורה להתמזג עם סלקום, ואומר המנכ"ל שהוא מודאג מההידרדרות המהירה בתשתיות.

זהבה גלאון: אני אומרת לך שאני מודאגת מזה שלא מדובר כאן במיזוגים אלא יש כאן חברה אחת שתקנה את גולן טלקום לא כדי להתייעל אלא כדי לחסל את התחרות.

זהבה גלאון: בואו נגיד מי ישלם את המחיר של זה.

זהבה גלאון: המשמעות היא שהציבור הולך לשלם את המחיר על הפגיעה בתחרות.

זהבה גלאון: הכסף ילך מקרנות הפנסיה כדי לממן את ההתייקרות שתגיע ובצדק עמדת על זה אדוני המנכ"ל, על ההתייקרות שיכולה להגיע ועל מה שהציבור יצטרך לשלם.

זהבה גלאון: אני רוצה להעיר כמה דברים.

זהבה גלאון: בזמנו חוקקנו בכנסת את חוק הריכוזיות ואני הערתי בזמנו כמה הערות נגד חוק הריכוזיות, על דברים שלא נכנסו לחוק הריכוזיות וזה בדיוק עכשיו משקף.

זהבה גלאון: הסיפור הזה עם סלקום בדיוק משקף את הלקונה ואת החורים שיש בחוק הריכוזיות ואת העובדה שלחוק הריכוזיות אין שיניים.

זהבה גלאון: כרגע יש תחרות בשוק הסלולר.

זהבה גלאון: סלקום מוכנה לשלם הרבה מאוד כסף כדי לקנות את גולן אבל כמה זה חמור.

זהבה גלאון: כי מי זה סלקום?

זהבה גלאון: בוא נדבר על מי זה סלקום.

זהבה גלאון: אני רוצה לפרוט כאן לפרוטות ולומר מי זה סלקום.

זהבה גלאון: באופן רשמי אנחנו מדברים על אי.

זהבה גלאון: די.

זהבה גלאון: בי כאשר אדוארדו אלשטיין מחזיק בשמונים אחוזים מ-אי.

זהבה גלאון: די.

זהבה גלאון: בי פיתוח, ובפועל אנחנו יודעים – אני רוצה להגיד את זה בקול רם – שזאת פרסה ואמרתי קודם שזה בגלל החורים בחוק הריכוזיות כי מעל אלשטיין יש עוד כעשר חברות, מעליו יש פירמידה, ואני הייתי רוצה שיאמרו לנו כאן, ברשותך, שאתה תיתן את רשות הדיבור, מה האחזקה האמיתית של אלשטיין ב-אי.די.בי.

זהבה גלאון: ואיזה נתונים לא חשפו לציבור ומה צריך להיות חשוף.

זהבה גלאון: הגיעו אלי הערכות, אדוני היושב ראש, שאנחנו מדברים על כך שאלשטיין עם הכסף האמיתי שלו בעצם מחזיק רק בעשרים אחוזים מ-אי.

זהבה גלאון: די.

זהבה גלאון: בי ו-אי.

זהבה גלאון: די.

זהבה גלאון: בי מחזיקה בארבעה אחוזים מדסק"ש, שזה מסובך, ודסק"ש מחזיקה 42 אחוזים מסלקום.

זהבה גלאון: המשמעות של זה היא שאדוארדו אלשטיין מחזיק בכסף שלו משהו כמו שישה אחוזים מסלקום.

זהבה גלאון: כל השאר זה הכסף של הציבור.

זהבה גלאון: אם העסקה הזו מאושרת, מעבר לפגיעה בתשתיות, ואני לא מזלזלת ויש כאן הרבה מאוד השלכות מאוד רציניות לדברים שדיברת אדוני המנכ"ל, בעצם המשמעות של זה היא שקרנות הפנסיה של הציבור הולכות להיפגע והציבור הולך לשלם על המהלך הזה.

זהבה גלאון: המהלך הזה, משמעו חיסול התחרות.

זהבה גלאון: אנחנו רוצים תשובות בסוגיה הזאת.

זהבה גלאון: אין ספק, אמר יושב ראש הוועדה, שראש הממשלה צריך להתערב, ששר התקשורת צריך להתערב.

זהבה גלאון: פניתי לממונה על ההגבלים ששלח לי תשובה.

זהבה גלאון: הוועדה הזאת צריכה להתערב ולקרוא לכם לא לאשר את המהלך הזה.

זהבה גלאון: תודה רבה.

איתן כבל: תודה לך גם על העמידה בזמן.

איתן כבל: הדבר החשוב ביותר שאמרת כאן הוא שמה שיצא בשורה התחתונה זה שבכספי החוסכים יקנו כדי לדפוק את עצמם.

זהבה גלאון: ממש כך.

זהבה גלאון: אי אפשר להגיד את זה בצורה יותר ברורה.

איתן כבל: הם משלמים כדי לדפוק את עצמם.

זהבה גלאון: נכון.

איתן כבל: חבר הכנסת מנואל טרכטנברג ואחר כך אני ארצה לשמוע את נציגי האוצר.

איתן כבל: אם לא תרצי, נמתין למנכ"ל.

<שירה גרינברג: לא.

<שירה גרינברג: אנחנו בהחלט נתייחס.

מנואל טרכטנברג: אדוני היושב ראש, ציינת את מי שלא הגיע לדיון אבל צריך לציין גם את מי שהגיע לדיון.

מנואל טרכטנברג: נמצא כאן רמי לוי.

איתן כבל: כן.

איתן כבל: הוא כבר נרשם לדיבור.

מנואל טרכטנברג: שהוא יותר מכל אדם אחר תרם להורדת מחירים במדינת ישראל ולתחרות הוגנת.

מנואל טרכטנברג: כל הכבוד לך שאתה כאן, רמי.

מנואל טרכטנברג: אדוני היושב ראש, אני רוצה לציין שהסיפור הזה של פגיעה בתחרות בסלולר היא קורבן לוואי או אגבי ממתווה הגז.

מנואל טרכטנברג: למה?

מנואל טרכטנברג: מכיוון שבעקבות מצעד האיוולת שהתלווה לעניין של הגז, אין לנו ממונה על ההגבלים העסקיים ויתרה מזאת, גם כשיהיה, המעמד של הממונה על ההגבלים העסקיים מאוד נחלש במדינת ישראל אחרי שנים שנבנתה טלאי על טלאי עוצמתו.

מנואל טרכטנברג: אני לא בטוח לצערי הרב אם הממונה הבא יהיה מסוגל להתעמת עם הסוגיה הזאת כפי שצריך כי בסוף זאת סוגיה רגולטורית.

מנואל טרכטנברג: אני רוצה לומר למנכ"ל משרד התקשורת שאתה צודק.

מנואל טרכטנברג: זה לא רק גולן אלא גם הרפורמות שנעשו אבל ללא שנכנס שחקן נוסף, שהוא לא רק עוד אחד אלא הוא מה שנקרא הילד הרע בשכונה שמשנה את כללי המשחק, המחירים לא היו יורדים, בטח לא בהיקף הזה.

<שלמה פילבר: כולל הפרת החוק?

איתן כבל: לא.

איתן כבל: הוא לא התכוון לזה.

מנואל טרכטנברג: אני אומר שצריך את השחקן שהוא הילד הרע שהוא משנה את הכללים.

מנואל טרכטנברג: מה שאמרת, שאתה מחכה לשר שלך, לראש הממשלה, שיחזור, זה בסדר גמור, זכותך, אבל אני רוצה להגיד שהסוגיה הזאת היא לא סוגיה פוליטית אלא היא קודם כל סוגיה רגולטורית.

מנואל טרכטנברג: כדי לקבוע פגיעה בתחרות של המיזוג המסתמן הזה, לא צריך את השר.

מנואל טרכטנברג: אסור ששר הכלכלה או שר התקשורת יתערבו בדברים האלה כי זאת החלטה מקצועית רגולטורית.

מיכל בירן: מכיוון שזה אותו אדם, הוא יכול לעשות דיאלוג.

מנואל טרכטנברג: לכן אני אומר את זה, כדי שלא נתייחס בקלות ראש לאמירה הזאת כי אדרבה ואדרבה, אסור שראש הממשלה יכריע בעניין הזה.

מנואל טרכטנברג: אין לו את הסמכות הזאת.

מנואל טרכטנברג: הסמכות ניתנה על פי חוק לרגולטורים אלא שהרגולטורים הוחלשו כתוצאה מה שקרה לאחרונה.

<שלמה פילבר: אין הכוונה לתת בידיו את הסמכות.

מנואל טרכטנברג: לא אמרתי.

<שלמה פילבר: הכוונה לתת לדרגים המקצועיים ללמוד ואחר כך נביא המלצות.

איתן כבל: אל תטען אליו את מה שטענו כלפיך.

איתן כבל: זה לא מה שהוא אמר.

מנואל טרכטנברג: אני רוצה מילה אחת לסיום.

מנואל טרכטנברג: מה שהולך לקרות אם המהלך הזה יצא לפועל זה לא שבמכה אחת המחירים יעלו.

מנואל טרכטנברג: הם הרבה יותר חכמים מזה.

מנואל טרכטנברג: מה שיקרה זה שתהיה עלייה זוחלת איטית אבל משמעותית מאוד לאורך זמן כי על פי הספר כך פועלים אוליגופוליים.

מנואל טרכטנברג: הם קודם כל מצטמצמים במספר, עושים קונסולידציה.

מנואל טרכטנברג: דרך אגב, אני חולק עליך בדבר אחד, איתן ידידי היקר.

מנואל טרכטנברג: לא צריך להטיל דופי כזה מרוכז בבן אדם אחד, בגולן.

מנואל טרכטנברג: הוא איש עסקים.

מנואל טרכטנברג: אני הייתי מופתע מאוד שהוא לא עשה את זה קודם.

מנואל טרכטנברג: הוא רוצה להרוויח ולברוח.

מנואל טרכטנברג: בסוף האמירה הזאת, אתה בורח מאחריות כשאתה מטיל את כל כולה על הרגולטורים.

איתן כבל: לא הטלתי.

מנואל טרכטנברג: אני אומר את זה כי אנחנו נוטים לעשות דמוניזציה של נושאים מסוימים ושוכחים מי אחראי ומי בעל הבית במדינת ישראל.

מנואל טרכטנברג: יש בעל בית וזאת הממשלה והממשלה קובעת את הכללים והרגולטורים צריכים לבצע אותם.

מנואל טרכטנברג: זה כל הסיפור.

איתן כבל: תודה.

איתן כבל: אני רק אגיד לך שזה שהרגולציה לא מתפקדת, זה לא אומר - - -

מנואל טרכטנברג: בגלל שהדרג הפוליטי לא נותן לה.

איתן כבל: נכון אבל זה עדיין לא נותן אפילו במינימום.

איתן כבל: נציגת האוצר.

איתן כבל: לאחר מכן ידבר רמי לוי, אחריו חברת הכנסת עליזה לביא ואחריה חבר הכנסת עיסאווי פריג'.

<שירה גרינברג: שלום.

<שירה גרינברג: אנחנו באגף התקציבים במשרד האוצר מתנגדים באופן ברור ונחרץ לכל מיזוג בין סלקום לגולן טלקום.

<שירה גרינברג: אנחנו חושבים שמיזוג שכזה בעצם יפגע בתחרות באופן משמעותי.

<שירה גרינברג: אנחנו חושבים שכמובן כתוצאה מפגיעה בתחרות גם האזרחים יראו עליות מחירים לאורך זמן.

<שירה גרינברג: אנחנו גם אומרים באופן ברור שאנחנו חושבים שיש מספר אלטרנטיבות כאשר אלטרנטיבה אחת מדברת על הסכם שיתוף בין גולן טלקום לסלקום כפי שכבר היה ניסיון שאכן הרגולטור בזמנו לא אישר, ובצדק, מכיוון שהסכם השיתוף לא היה שיתוף מספיק אמיתי במובן הזה שנראה את גולן נכנס להיות מפעיל שיש לו רשת והשקעה ניכרת ברשת.

<שירה גרינברג: אנחנו בהחלט חושבים שניתן להגיע להסכם כזה שהוא יהיה הסכם נכון ובעצם ייטיב בסופו של דבר עם האזרחים ונראה בשוק שחקן תשתית נוסף לאורך זמן.

<שירה גרינברג: אני מסכימה מאוד עם הדברים שנאמרו על ידי חבר הכנסת טרכטנברג שמה שמחולל תחרות זה שחקן חדש שנכנס פנימה, שהוא לא אחד מהשחקנים הקיימים.

<שירה גרינברג: זה מביא אותי לחלופה שנייה לפיה גולן ימשיך להעמיד את עצמו למכירה ונראה שחקן חדש, ואני מדגישה את המילה חדש, ולא אחד מהשחקנים הגדולים בשוק, שייכנס בנעליו ויחולל את התחרות.

<שירה גרינברג: לכן אני חושבת שהחלופות האלה הן כמובן חלופות שעדיפות לאין שיעור על פני החלופה הקיימת.

איתן כבל: מה אתם מתכוונים לעשות?

איתן כבל: האם יש לכם יכולות או כלים כדי למנוע את ביצוע העסקה הזאת?

<שירה גרינברג: מהבחינה הזאת יש את חוק הריכוזיות שכמובן, כפי שנאמר כאן, מבחינת האחזקות והבעלות יש בהחלט מקום לוועדת הריכוזיות בה אנחנו אחד הנציגים לתת את חוות דעתה לגבי הנושא הזה וזה בכוונתנו לעשות.

<שירה גרינברג: דבר שני, הנושא של המכרז שהיה והנושא הזה בעצם מהווה פגיעה בתכלית המכרז מבחינתנו.

איתן כבל: האם במכרז יש התייחסות לסיטואציה מן הסוג הזה?

<שירה גרינברג: המכרז עצמו מגדיר מה תכלית המכרז ומה המטרות.

<שירה גרינברג: בפירוש במכרז נכתב שאסור שזה יהיה אחת משלושת החברות הגדולות שייכנסו לנעליים של התדר וכולי.

<שירה גרינברג: אני רוצה להדגיש גם לשם ההגינות שלא מדובר עדיין – צריך לקבל את פרטי העסקה וצריך לראות גם מה היא כוללת – בתדר שיעבור.

<שירה גרינברג: אני חושבת שגם הרגולטור ייתן דעתו על כך וגם אנחנו כמובן ניתן את דעתנו על כך.

<שירה גרינברג: העמדה שלנו אומרת שתדר כזה לא יכול לעבור בשום פנים ואופן לחברה הגדולה.

<שלמה פילבר: זה גם אומר החוק.

<שירה גרינברג: לכן ציינתי שגם הרגולטור עוד יבדוק ואכן צריך להיות ברור שזה לא הדבר.

איתן כבל: אף אחד עדיין לא הכחיש את כל אשר את אמרת.

איתן כבל: הרי אם לא הייתה כאן תכלית שהיא פוגעת או עלולה לפגוע בכל אחת מן התכליות של המכרז, אני מניח שכבר היו קמים ומוציאים הודעה לפיה אין שום פגיעה.

<שירה גרינברג: אני רוצה לחדד את הנקודה.

<שירה גרינברג: אנחנו טוענים שעסקה שכזאת מהווה פגיעה בתכלית המכרז ואנחנו בהחלט מתכוונים לטפל בנושא הזה מתוקף תפקידנו, גם החשב הכללי באוצר וגם אגף התקציבים באוצר, כמי שהיו חלק מהמכרז הזה.

<שירה גרינברג: אנחנו בהחלט הולכים לטפל בזה.

איתן כבל: כדי שנהיה ברורים, אתם מתכוונים להפעיל את כל כוחכם החוקי כדי לעצור את זה.

<שירה גרינברג: נכון מאוד.

איתן כבל: תודה לך.

איתן כבל: רמי לוי, בבקשה.

עיסאווי פריג': יש מבצעים בכפר קאסם, רמי?

<רמי לוי: יש.

<רמי לוי: יש הרבה מבצעים.

עיסאווי פריג': אתמול קניתי ב-267 שקלים.

<רמי לוי: במקום אחר היית משלם 500 שקלים.

<רמי לוי: כבר אתה צריך להגיד תודה רבה.

איתן כבל: אני רוצה להזכיר למעלה על השלט כתוב מדור פרסומי.

איתן כבל: אנחנו נשמח לשמוע את דעתך על המהלך.

<רמי לוי: קודם כל, זה לא סוד שאני נכנסתי לתחום ולפני כניסתי חשבון הפלאפון היה בין 700 לאלף שקלים לכל אדם.

איתן כבל: רמי, רק תודיע את מי אתה מייצג בדיון הזה.

<רמי לוי: אני מייצג את רמי לוי תקשורת.

<רמי לוי: אני מפעיל וירטואלי.

<רמי לוי: כאשר אני נכנסתי לתחום, עוד לא היה מכרז למפעיל רגיל שמתחרה עם המפעילים הגדולים.

<רמי לוי: כשאני נכנסתי לתחום, משפחה הייתה מקבלת חשבון של בין 700 לאלף שקלים לחודש והיא לא ידעה על מה היא משלמת.

<רמי לוי: אני נכנסתי לתחום, הורדנו את המחיר לתשעים שקלים ומשפחה ידעה עבור מה היא משלמת.

<רמי לוי: היא שילמה אז עשרים אגורות לדקה בזמן שהייתה קודם לכן משלמת בין שמונים לתשעים אגורות ואפילו גם שקל לדקה.

<רמי לוי: המדינה הוציאה מכרז ולמעשה הכניסה מפעילים שהתחרו בנו בצורה כזאת שלא נוכל להתחרות בהם מאחר ואני תלוי במפעילים ואני קונה את חומר הגלם מהם.

<רמי לוי: מה קרה לאורך כל הדרך?

<רמי לוי: אותו מפעיל שנכנס, הוא מפעיל את העסק שלו כמפעיל וירטואלי.

<רמי לוי: אם אנחנו מדברים על גולן, למעשה היום הוא מפעיל את העסק שלו כמו שמפעיל וירטואלי מפעיל אותו.

<רמי לוי: אני אומר דבר אחד שתדעו וזה אחרי שהתפרסם המחיר שהוא גובה, אנחנו גובים חמישים אחוזים יותר זול ואני לא בא לעשות כאן פרסומת.

איתן כבל: אבל אתה עושה.

<רמי לוי: זאת המציאות.

<רמי לוי: אני גובה חמישים אחוזים יותר זול.

<רמי לוי: אם אנחנו מסתכלים פר מנוי, אני כחברה ציבורית, אנחנו גובים 28 שקלים לעומת חמישים שקלים.

איתן כבל: רמי ידידי, תן לי לכוון אותך.

איתן כבל: הזמנו אותך לתכלית.

<רמי לוי: אני אומר שהרגולטור צריך לשמור עלי כדי שאני אמשיך להתקיים וכדי שאני אמשיך לחולל את התחרות.

<קריאה: אתה אומר שגולן בפועל עובד כמו מפעיל וירטואלי.

<רמי לוי: נכון.

איתן כבל: אני מתנצל שאני עוצר לך את ההרצאה שהכנת.

<רמי לוי: לא, לא הכנתי.

איתן כבל: אני יודע שאתה אלוף, אין עליך, אבל ברשותך, אני רוצה שנצא מכאן כשאנחנו מתחברים לעניין.

איתן כבל: חשוב לי לדעת האם מבחינתך כאחד שהוא חלק מהמשחק הזה, האם המעשה הזה שבו סלקום קונה את גולן טלקום, האם לשיטתך זה עלול לגרום לשינוי הכללים בשונה ממה שאמר המנכ"ל ועלולה להיות עליית מחירים כזאת או אחרת?

איתן כבל: האם אתה מוצא את עצמך כחברה שנכנסה לתחרות הזאת במצב א' ועכשיו אתה מוצא את עצמך נפגע?

איתן כבל: תהיה מוקד.

איתן כבל: שתי דקות.

<רמי לוי: זה לא סוד שהמחירים יעלו אם הוא ימכור את עצמו או לא ימכור את עצמו.

<רמי לוי: למה?

<רמי לוי: אם הוא חייב 650 מיליון שקלים, הוא צריך להביא את הכסף הזה מאיזשהו מקום.

<רמי לוי: איך הוא יביא אותם?

<רמי לוי: הוא יעלה מחירים.

<רמי לוי: מאיפה הוא יביא 650 מיליון שקלים כדי לכסות?

<רמי לוי: זה לא סוד.

<רמי לוי: כך התפרסם, שהוא חייב 650 מיליון שקלים לסלקום, אם אני לא טועה.

<רמי לוי: כדי להביא 650 מיליון שקלים, הוא צריך להרוויח כסף ואיך הוא ירוויח?

עיסאווי פריג': הדוחות רווחיים.

<רמי לוי: בסדר, אבל כדי להרוויח 650 מיליון שקלים, הוא צריך להעלות את המחיר ובין דין לא יעזור.

<רמי לוי: אני אומר שאם לי יהיו את התנאים שיש לי היום ושהרגולטור מפקח עלי שלא יעלו לי ולא ישנו לי את התנאים שיש לי היום, אני אומר לכם שעשר שנים אני לא אעלה את המחיר.

<רמי לוי: 19.90 שקלים לאדם למשך חודש שללא הגבלה.

<שלמה פילבר: אף אחד לא מתכוון לגעת בתנאים שלך.

<רמי לוי: אני אומר שבסופו של דבר אתם צריכים לשמור עלי ואם אתם נותנים לו תנאים מיוחדים, אין לי בעיה, אני אשמח מאוד שתתנו לו תנאים מיוחדים כי אני בעד תחרות.

איתן כבל: אבל גם לך.

<רמי לוי: תשמרו גם עלינו.

<רמי לוי: לא רק עלי אלא על המפעילים הווירטואלים.

איתן כבל: תודה.

איתן כבל: חברת הכנסת עליזה לביא ואחריה חבר הכנסת עיסאווי פריג'.

עליזה לביא: תודה.

עליזה לביא: אתה יודע, כשגולן טלקום יצאו ב-2012 הסיסמה שלהם הייתה "מספיק להיות פריירים".

עליזה לביא: זאת הייתה הסיסמה אתה הם יצאו.

עליזה לביא: כנראה שמישהו שם התבלבל וחושב שאנחנו ממשיכים להיות פריירים.

עליזה לביא: מה שאנחנו רואים כאן מול עינינו זאת חברה צינית.

עליזה לביא: דיברת על מכתב של אדם ציוני שבא לארץ ורוצה באמת לעשות את המעשה הציוני שלו, אבל רוצה ללמד אותנו שיעור נוסף של מה זה להיות פריירים.

עליזה לביא: אנחנו רואים כאן את הילד השובב של השוק שכולנו חיבקנו בחום, אפילו בעצימת עין רגולטורית כדי לבוא ולעודד, כדי לבוא ולאפשר את הורדת המחירים שהייתה כאן נחלת כולנו.

עליזה לביא: אין כאן בעד או נגד, אין כאן אופוזיציה או קואליציה אלא יש כאן ירידה של מחירים והמקום שהוא תופס לעצמו הופך להיות הילד המכוער והילד הרע של המשחק הזה.

עליזה לביא: אנחנו לא נמצאים בשוק תחרותי.

עליזה לביא: מדבר כאן מנכ"ל משרד התקשורת על שוק ועל תחרות אבל אנחנו לא רואים את ההתנהלות הזאת של המשרד גם לא עם בזק, ואני יודעת שאדוני מתכנן לקיים דיון בנושא הזה.

עליזה לביא: כאשר יש מציאות שאין שר תקשורת, אין ממונה על ההגבלים, ראש הממשלה מכהן או אמור לכהן כשר התקשורת, הוא גם זה שאמור לבחור בסופו של דבר – ואתה יודע את זה – את הממונה על ההגבלים וממונה על ההגבלים שיהיה על פי מידות ההבנה שלו של מה זה שוק.

איתן כבל: עכשיו מרכיבים אותו במפעל.

עליזה לביא: נכון.

עליזה לביא: מרכיבים אותו במפעל.

עליזה לביא: אולי עכשיו בדרך חזרה מארצות הברית, אני לא יודעת, אבל כל הרפורמות שהוא הניע במשק, הוא שכח אותן.

עליזה לביא: הוא בעצם יהיה זה שבדמותו ובנשמתו יהיה הממונה על ההגבלים.

עליזה לביא: המציאות של מדינת ישראל היא שאין לנו ממונה על ההגבלים, שהממונה על ההגבלים הבא ייבחר על פי אמות המידה של ראש הממשלה שמוכיח לנו שהוא לא מעודד תחרות בכל מה שקשור לבזק, בניסיון הנואל הזה של להמשיך לאפשר לבזק להתנהל כמו שהיא מתנהלת.

עליזה לביא: אנחנו רואים כאן את המציאות הזאת.

עליזה לביא: דיבר חברי מנו טרכטנברג על כך שבעצם גם כך מעמדו של הממונה - עוד לפני שיש לו שם ורקורד מקצועי – מוחלש בגלל כל המציאות הישראלית.

עליזה לביא: אדוני, אנחנו נשלם מחירים גבוהים יותר.

עליזה לביא: אנחנו חייבים לעצור את המכירה וזה תפקיד הוועדה הזאת וגם שלך העומד בראשה.

עליזה לביא: אנחנו רואים שכולם, כולל ראש הממשלה הולך אחורה ולא רוצה לעודד תחרות, אנחנו כאן כדי לעשות את זה.

איתן כבל: תודה.

איתן כבל: חבר הכנסת עיסאווי פריג'.

עיסאווי פריג': חברים, אדוני היושב ראש, אני לא אחזור על דברים שנאמרו כאן אבל אני אחדד.

עיסאווי פריג': אני מתחבר למה שאמרה חברתי זהבה גלאון.

עיסאווי פריג': אני חושב שכאן נמצאת הבעיה האמיתית.

עיסאווי פריג': גולן הוא קטן בשוק.

עיסאווי פריג': מגיע לו עונש אבל הוא לא הסיפור.

עיסאווי פריג': הסיפור, כמו שאמרה זהבה, זה אלוביץ' ואלשטיין.

עיסאווי פריג': חצי קדנציה, במשך שנתיים, עסקנו בחוק הריכוזיות ובחוק הפירמידות, אבל מי זה דנקנר לעומת אלשטיין ואלוביץ'?

עיסאווי פריג': הפירמידות שם מגיעות לשכבות שבע, שמונה ותשע ומחלבות יטבתה עובדות שם בכל מיני דרכים וחולבים את הציבור.

עיסאווי פריג': אני רוצה לדבר על זה מזווית שונה.

עיסאווי פריג': נכון שראש הממשלה, הכול קורה בעידן ובמשרדים שלו ואני מציע להעניק לו חופשי-חודשי בסעיף 52.

עיסאווי פריג': בקצב הזה נגיע לסעיף 52.

עיסאווי פריג': הכול אצלו בתקשורת, בכלכלה, אקזיט של 300 מיליון שקלים בכלכלה והנה עוד אקזיט של כמה מיליוני שקלים בתקשורת.

עיסאווי פריג': הכול נמצא אצלו.

עיסאווי פריג': כפי שאמרה חברת הכנסת עליזה לביא לגבי הממונה על ההגבלים שעכשיו לא יוכל לפתוח את פיו כי מסתכלים עליו במשקפת ואיך הוא ילך לבחון את הסוגיה כי מי שאמור לבחור אותו זה ראש הממשלה.

עיסאווי פריג': הדאגה שלי היא בכיוון אחר.

עיסאווי פריג': הדאגה שלי במה שקורה עכשיו בחוק ההסדרים והרפורמה.

עיסאווי פריג': הרי מסכי העשן שמשתמשים בהם בכל הרפורמות בכל הוועדות – צמיחה, תחרות, מלחמה בריכוזיות, מלחמה ביוקר המחיה, צרכן וכל המשפטים היפים האלה, המעודנים שרואים ברפורמת הקורנפלקס ובעוד רפורמות – הכול רפורמות עם מסכי עשן וכותרות.

עיסאווי פריג': התחרות היא מחולל הפלא ואני רוצה שהשיעור שהיה לנו, האקזיט שהיה לנו בגולן טלקום יעמוד לנגד עינינו לפני שאנחנו מאשרים כל פיקציה וכל תרמית תחת הכותרת של רפורמה.

עיסאווי פריג': דבר אחרון אותו העלית.

עיסאווי פריג': בנובמבר 2014, כפי שקראת מהמכתב הוא הפסיק לקיים את תנאי הרישיון.

עיסאווי פריג': מאז ועד היום, הוא קיבל מחיאות כפיים.

עיסאווי פריג': מעניין למה.

זהבה גלאון: נקודה מאוד טובה.

איתן כבל: שר האוצר אמור להיכנס לכאן עוד רבע שעה ולהתחיל דיון חדש בנושא הדיור.

איתן כבל: אני מבקש מכל אחד עכשיו ממש התייחסות של דקה.

איתן כבל: כולם כבר אמרו את הדברים החשובים.

איתן כבל: רן מלמד בקצרה, ממש בשני משפטים.

<רן מלמד: אני חושב שהרפורמה שנעשתה היא רפורמה חשובה ביותר לאוכלוסיות אותן אנחנו מייצגים, אוכלוסיות מעוטות הכנסה והיא גרמה ליתרון גדול מאוד ולהגדלת ההכנסות הפנויות.

<רן מלמד: יחד עם זאת, במשך כל השבוע האחרון לא שמעתי מאף אחד מהמנכ"לים של חברות התקשורת השונות שהם הולכים להקפיא לפחות לתקופות ארוכות את המחירים, בטח לא מהמנכ"ל שלא הגיע לכאן, מנכ"ל סלקום.

<רן מלמד: לכן אני חושב שלנו כציבור צרכנים יש הזדמנות לבוא ולהגיד שאנחנו לא מתכוונים לתת את ידנו להעלאות מחירים.

<רן מלמד: אני קורא לכל הצרכנים של שירותי סלולר בישראל פשוט לעבור לכל חברה שהמנכ"ל שלה יודיע שהוא לא מתכוון להעלות מחירים.

<רן מלמד: אם רמי לוי מודיע שהוא לא מעלה את המחירים, אנא עזבו את סלקום ועברו אליו.

איתן כבל: תודה.

איתן כבל: חבר הכנסת רועי פולקמן.

רועי פולקמן: מנכ"ל משרד התקשורת, יש כותרת למהלך הזה וקוראים לו: שובן של הפירמידות.

רועי פולקמן: זה לא סרט של אינדיאנה ג'ונס אלא זה המצב.

רועי פולקמן: הבעיה היא לא רק זה שהולך להיעלם מפעיל או בעל רשת אלא מי קונה.

<שלמה פילבר: זה במגרש שלכם.

רועי פולקמן: אני אגיד.

רועי פולקמן: אני רק אומר שהדיון שאמרת על החלוקה בין תשתיות לבין מחיר, אמרת לא פעם בתקשורת שיכול להיות שהמחיר צריך להתעדכן כדי שיהיה מחיר ריאלי להשקעות.

רועי פולקמן: יכול להיות.

רועי פולקמן: אבל הבעיה היא לא האם צריכים להיות שלושה-ארבעה מפעילים ועוד עשרה מפעילים וירטואליים וכפי שאמר כאן רמי לוי, המחיר לא יתעדכן.

רועי פולקמן: לדסק"ש יש חוב של חמישה מיליארד שקלים.

רועי פולקמן: הכסף שיתקבל בעקבות הפירמידה החדשה שנוצרה כאן לא ילך לתשתיות ולשיפור התשתיות של שוק הסלולר בישראל אלא הוא ילך להחזר חובות של פירמידה של אלשטיין ויש כאן שני מונופולים, אחד בבזק על התשתית הקווית, ועכשיו תהיה כאן פירמידה אימתנית.

רועי פולקמן: לכן, אם זה היה גורם אחר שהיה קונה, אולי.

רועי פולקמן: בוא נדון כמה חברות צריכות להיות בשוק הישראלי, מה יקרה למחירים, מהו המחיר הנכון וזה דיון אחד, אבל כאן זה הרבה יותר חמור, אם צריכות להיות ארבע חברות או חמש חברות או שש אלא פירמידה חדשה אדירה.

רועי פולקמן: כל הכסף לא ילך לתשתיות.

איתן כבל: תודה.

איתן כבל: אמירה מאוד חשובה.

איתן כבל: חבר הכנסת חאג' יחיא ואחריו נילי אבן חן.

עבד אל חכים חאג' יחיא: העניין הוא שאם אנחנו נאשר את המעבר הזה, יהיו לנו כל מיני פיקציות שייכנסו למשק וייכנסו לענפים ויקצרו את הרווח על חשבון ועל גב האזרחים ומקבלי הפנסיות.

עבד אל חכים חאג' יחיא: מה שאנחנו צריכים, וגם משרד התקשורת, ואני פונה למנכ"ל, בכל מקרה יש את החברות הקיימות, דיברת על תשתיות רעועות ואני חושב שצריך להיות משהו שאתם צריכים לעשות כדי לטפל בעניין.

עבד אל חכים חאג' יחיא: אין שבוע שעובר שלא מתקשרים אלינו מחברות הסלולר ומבקשות לעבור מחברה אחת לשנייה.

עבד אל חכים חאג' יחיא: לאחרונה, ממש השבוע, דיברו אתי ואמרתי להם שימחקו את המספר שלי ושלא יתקשרו אלי כי פשוט אין קליטה.

עבד אל חכים חאג' יחיא: לא אנקוב בשם החברה, אבל הייתי אצלה ועברתי ממנה רק בגלל שאין קליטה במקום בו אני גר.

עבד אל חכים חאג' יחיא: העניין של התשתיות הוא עניין מאוד מאוד חשוב.

איתן כבל: תודה.

איתן כבל: מיכל בירן.

איתן כבל: בקצרה.

מיכל בירן: הרבה מהדברים כבר נאמרו.

מיכל בירן: אני מודה לחבר הכנסת איתן כבל יושב ראש הוועדה על כינוס הדיון הזה, גם בעקבות בקשתו וגם בעקבות דיון אחר שקיימנו בוועדה בנושא העובדים.

מיכל בירן: אני רוצה להתייחס לשתי נקודות כי הרבה מהנקודות הבסיסיות כבר הובהרו.

מיכל בירן: אני חושבת שהרבה פעמים מציגים את זה כאילו מדובר בשני דברים שהם כמעט מנוגדים: טובת העובדים וטובת הציבור.

מיכל בירן: כל פעם אני מלווה הרבה קבוצות עובדים שמגיעות לכנסת ואני אומרת שכאשר זה עומד כך, אני תמיד מעדיפה את טובת הציבור אבל הרבה פעמים שוכחים שהציבור הוא גם העובדים.

מיכל בירן: ישב כאן חברי לסיעה מנואל טרכטנברג, חבל שהוא לא כאן, ופאר את רמי לוי.

מיכל בירן: אם את יוקר המחייה פותרים בכך שפוגעים בזכויות עובדים, אני מצטערת, אותי זה לא משמח.

<רמי לוי: על סמך מה את אומרת דבר כזה?

<רמי לוי: על סמך מה את מעיזה להגיד דבר כזה?

מיכל בירן: זכותי להגיד מה שאני רוצה ואתה לא תפריע לי.

איתן כבל: זה דיון על הסלולר.

<רמי לוי: את משקרת.

מיכל בירן: רמי לוי, אתה מפריע לי.

<רמי לוי: אל תגידי עלי דברים לא נכונים.

<רמי לוי: אל תכפישי את שמי.

<רמי לוי: זה שקר.

<רמי לוי: אני יוצא החוצה.

<רמי לוי: אל תכפישי את שמי בשקר.

<רמי לוי: את סתם שקרנית.

זהבה גלאון: אתה לא יכול להגיד את זה.

<רמי לוי: היא לא יכולה להגיד דברים לא נכונים.

איתן כבל: רמי, זה לא לעניין.

איתן כבל: רמי, תתבע אותה.

מיכל בירן: אתה מוזמן לתבוע אותי.

איתן כבל: מותר לה להגיד מה שהיא רוצה.

איתן כבל: פתחת לנו כאן נתיב חדש.

איתן כבל: נושא חדש.

מיכל בירן: אני מצטערת, אחרי שטרכטנברג נתן לו פירגון לא מידתי, היה צריך לאזן אותו.

מיכל בירן: אני רוצה לדבר על העובדים ועל הסלולר.

מיכל בירן: עובדים הם עלות אמיתית וגם תשתית היא עלות אמיתית.

מיכל בירן: לא משנה איך משחקים בזה, בסוף תשתית אמיתית עולה כסף ואין דרך לעקוף את זה.

מיכל בירן: כל מיני מניפולציות שהשתמשו בהן חברות הסלולר כדי להחזיק אותנו, כאן קישוריות, צריך לקנות את המכשיר וכולי – מעולה כאשר הדברים האלה נפתרו אבל אחרי שמורידים את אלה ואת המניפולציות, נשארים דברים שהם באמת עולים כסף ואין דרך כשצריך להקים תשתית ורשת, להעסיק מהנדסים, לקנות חומרים והדברים האלה עולים כסף.

מיכל בירן: כאן שלמה, אני פונה אליך.

מיכל בירן: הכתובת כאן הייתה על הקיר.

איתן כבל: זה בעצם הסיפור.

מיכל בירן: כמו שאמרת, זה לא דבר חדש, אנחנו יודעים.

מיכל בירן: כן, יש לזה עניין פרסונלי וכן מיכאל גולן עשה כאן ספין וספין ואקזיט זה כשאתה לא מתכוון לשכור מהנדסים ואתה לא מתכוון באמת להקים תשתית אלא אתה רק מנסה לראות איך אתה יכול לחמוק מבין מה שמבקשים ממך ולהשקיע את המינימום כדי לקבל את המקסימום.

מיכל בירן: אני מצטערת, הדבר הזה הוא חמור ביותר.

מיכל בירן: אני רוצה לוודא שהעובדים של חברות הסלולר לא ישלמו מחירים בלתי מידתיים שאינם הכרחיים.

מיכל בירן: במקום שבו התעשייה מצטמצמת וחייבים לצמצם עובדים, כולם מבינים ואין מנוס, אבל כל מיני שטיקים שהיו ברפורמה – וסליחה, אני לא קונה אותם בזה שצריך להקים תאגיד חיצוני – לגרום לעובדים של הסלולר להפוך להיות עובדי קבלן בשביל סיבה שהיא לא ברורה, בשביל מפעילים שהם לא אמיתיים ושאין להם כוונה רצינית להיכנס לשוק.

איתן כבל: צודקת.

מיכל בירן: בקיצור, אני בטוחה שיחד אתך ועם חברי הוועדה אנחנו נמנע את הפגיעה הבלתי מידתית בעובדים.

מיכל בירן: יותר קצר מזה לא דיברתי בחיים.

איתן כבל: תודה.

איתן כבל: כשמקצרים גם אומרים דברים חכמים ואמרת.

איתן כבל: נילי אבן חן, בבקשה.

<נילי אבן חן: חברת הכנסת בירן אמרה שהכתובת הייתה על הקיר.

<נילי אבן חן: בעינינו הכתובת הייתה על הקיר אבל מכיוון אחר לגמרי, הכיוון שדיברו עליו חברת הכנסת גלאון, חבר הכנסת רועי פולקמן וחבר הכנסת עיסאווי פריג'.

<נילי אבן חן: הסיפור האמיתי הוא הסיפור של הפירמידות שלא פירקנו אותן כמו שצריך בסשן הקודם וזאת אולי ההזדמנות, מה אנחנו רואים שקורה עכשיו, כדי להבין שעד שלא נפרק אותן לחלוטין, אנחנו נראה את המהלכים שקורים היום.

<נילי אבן חן: הקריאה שלי – כיוון שניתנה לי דקה, אני אדבר על קריאה מאוד מאוד אופרטיבית – שלדיון הבא שיתקיים בנושא הזה, יביאו לכאן הגורמים – או מרכז המחקר והמידע של הכנסת או ככל שתחליט הוועדה לפנות לממונה על שוק ההון שבידיו המידע הזה – את כל שורת החברות הפרטיות הזרות שעומדות בשרשרת הארוכה של אלשטיין ואלוביץ'.

<נילי אבן חן: מדובר במה שאנחנו יודעים ב-CIM, חברת אופשור באורוגוואי, IFA, שורה ארוכה של חברות שעומדות מעל אי.

<נילי אבן חן: די.

<נילי אבן חן: בי פיתוח.

<נילי אבן חן: צריך להבין שהסיבה המרכזית שסלקום נכנסת לעסקה הזאת כי הכסף הזה נחלב מהחברות למטה בשביל לשלם את חובות העתק שיש ל-אי.

<נילי אבן חן: די.

<נילי אבן חן: בי פיתוח.

איתן כבל: תודה.

איתן כבל: נתייחס לזה גם בדברי הסיכום שלי.

איתן כבל: חברת הכנסת רחל עזריה ואחריה אלי כהן.

רחל עזריה: האמת היא שהסיפור של מיכאל גולן הציב לנו מראה מאוד יפה מול העיניים.

רחל עזריה: מאוד מעצבנת אבל מאוד יפה מול העיניים של איך עובד הרגולציה בישראל ומה כדאי לאיש עסקים לעשות בישראל.

רחל עזריה: הוא כאילו הגיע מבחוץ, הוא כאילו בא כדי לפרק את המונופול, אבל בסופו של דבר הוא הבין שעדיף לו לחבור למונופול ולמה לו להתאמץ, כי האופן שבו הרגולציה נעשית הוא שתמיד כדאי וזה תמיד אפשרי.

רחל עזריה: אני חושבת שאנחנו צריכים להבין שלא מדובר בדמויות ספציפיות.

רחל עזריה: בשנים האחרונות אנחנו עושים דמוניזציה לדמויות ספציפיות במשק הישראלי אבל לא מדובר בדמויות ספציפיות אלא מדובר בשיטה.

רחל עזריה: זאת השיטה שהכי משתלמת וכל עוד זאת השיטה שהכי משתלמת, אף אחד אחר לא יתנהג אחרת.

זהבה גלאון: אבל יש דמויות ספציפיות שחולבות את השיטה.

רחל עזריה: זה נכון, אבל גילינו שגם כאשר מגיע מישהו מבחוץ שכאילו לא מהחבר'ה, הוא עדיין לומד שעדיף לו להתנהג כך כי זאת השיטה בה מערכת הרגולטורית בישראל עובדת.

איתן כבל: מה שנקרא יהיה בסדר.

איתן כבל: שיטת הסמוך.

רחל עזריה: ברגע שהוא הצטרף הוא יכול לעשות את אותו דבר שכל השאר עושים.

רחל עזריה: לכן הפתרון הוא הרבה יותר רגולציה והרבה יותר עבודה של הממונה על ההגבלים העסקיים.

רחל עזריה: בסופו של דבר זה הפתרון היחיד לעניין הזה.

רחל עזריה: לא מדובר באנשים ספציפיים.

רחל עזריה: תודה.

רחל עזריה: חבר הכנסת אלי כהן.

אלי כהן: תודה אדוני היושב ראש.

אלי כהן: כולם כאן מדברים על הנושא של גולן טלקום אבל בואו גם נראה את הזווית של סלקום.

אלי כהן: אף אחד לא יכול להסביר לי, חברה שלפי הנתונים מרוויחה ארבעה מיליון שקלים בשנה, שני מיליון שקלים בשישה חודשים, אמורים לקנות אותה במיליארד ומאתיים מיליון שקלים.

אלי כהן: כלומר, גם פייסבוק, חברה כל כך מצליחה, לא נסחרת במכפיל של 300.

אלי כהן: לכן הסיבה היחידה שאני חושב שבדירקטוריון סלקום כנראה אישרו את העסקה, זה מתוך מטרה להעלות את המחירים.

אלי כהן: אדוני היושב, רק שנבין את המספרים.

אלי כהן: עלייה של עשרה שקלים בחודש למנוי, המשמעות בשוק הסלולר היא תוספת של מיליארד שקלים.

אלי כהן: דיבר כאן חבר הכנסת עיסאווי פריג' על רפורמות רבות שנעשות בכל שוק אבל כנראה שהכוונה גם לא לתת את זה ביותר מעשרה שקלים.

אלי כהן: מי שלא יודע את החשבון, אלה שמונה מיליון מנויי סלולר, עשרה שקלים בחודש, זה שמונים מיליון ותכפילו ב-12 חודשים ותגיעו ל-960 מיליון שקלים.

אלי כהן: לכן אני חושב שהמטרה כאן היא לא מטרה של רכישה לגיטימית.

אלי כהן: רוצה אדון גולן טלקום למכור, זכותו למכור אבל לא לגוף שנמצא באותו ענף.

אלי כהן: אי אפשר להחזיר את השוק אחורה.

איתן כבל: תודה.

איתן כבל: אמרת דברי טעם.

איתן כבל: עורך דין אורי שוורץ.

איתן כבל: רק תאמר לי האם יש לכם SAY בעניין הזה.

<אורי שוורץ: בהחלט.

<קריאה: הם היחידים שיש להם SAY.

איתן כבל: אני רוצה שיאמר.

<אורי שוורץ: לא תכננתי לדבר מיוזמתי מפני שרשות ההגבלים העסקיים לדורותיה לא נוהגת להתבטא ביחס לעסקאות לפני שהיא מחליטה.

<אורי שוורץ: זאת עסקה מורכבת.

<אורי שוורץ: היא תיבדק.

<אורי שוורץ: נוכח הדברים שנאמרו כאן, חשוב לי לומר שהמתודולוגיה לפיה פועלת רשות ההגבלים העסקיים, זאת לא פלסטלינה וזה לא משהו שמוכתב מראש.

<אורי שוורץ: הרשות פועלת בצורה מקצועית ומסודרת ויש דרג מקצועי גדול של כלכלנים ומשפטנים שיבחנו את הנושא.

איתן כבל: יש כאלה שלא חשבו בעניין אחר, אבל לא חשוב.

<אורי שוורץ: נישאר בזה.

איתן כבל: בסדר.

איתן כבל: לא נפתח עוד ערוץ.

<אורי שוורץ: לכן, כל מי שחשש, יש ממונה ויש רשות ותהיה רשות והעסקה תיבדק תתקבל ההחלטה הנכונה.

איתן כבל: תודה.

איתן כבל: אחרון הדוברים לפני הסיכום שלי, אהוד פלג, מנכ"ל המועצה הישראלית לצרכנות.

<אהוד פלג: תודה.

<אהוד פלג: מהלך המיזוג המתוכנן, יש בו סכנה לא רק לפגוע בתחרות אלא גם לפגוע באמון של הצרכנים ובתקווה שלהם שניתן לסמוך על מהלכים של הממשלה במאבק ביוקר המחיה.

<אהוד פלג: לא יכול להיות שבעידן שבו מרכזים מאמצים להסרת חסמי תחרות במסגרת המאבק ביוקר המחיה, תיעשה פעולה במגמה הפוכה והממשלה תשב בשוויון נפש.

<אהוד פלג: הרגולציה נבחנת ביכולת שלה למצוא את האיזון בין התערבות בשוק החופשי לבין הרגולציה הזאת.

<אהוד פלג: שוב חופשי, פירושו לא שוק מופקר לתאגידים הכוחניים אלא בדיוק להגן על שוק הוגן גם לצרכנים.

איתן כבל: תודה.

איתן כבל: משפט אחרון למנכ"ל האוצר.

איתן כבל: בבקשה.

<שי באב"ד: אני מאוד אקצר כי כיוונתי לדעת גדולים.

איתן כבל: גם אין לך ברירה.

<שי באב"ד: נכון, אין לי ברירה.

<שי באב"ד: חבר הכנסת אלי כהן אמר את מה שרציתי לומר ואני אוסיף רק משפט אחד.

<שי באב"ד: הסיבה היחידה שמשלמים כאן מיליארד ומאתיים מיליון שקלים כי זה לוקחים 900 אלף לקוחות שנמצאים היום בגולן טלקום ולוקחים את הלקוחות השבויים האלה ומעבירים אותם לסלקום.

<שי באב"ד: גם לא מפזרים אותם בין כל החברות כפי שהיה המצב ערב התחרות אלא כל הלקוחות האלה הולכים לסלקום ומביאים את סלקום לקרוב לארבעים אחוזים נתח שוב.

<שי באב"ד: המשמעות על עליית המחירים רגע מיד לאחר מכן, היא ברורה כי אין שום דרך שגולן טלקום או סלקום יכולים להצדיק רכישה כזאת של חברה שנמצאת היכן שהיא נמצאת וטוענת שהיא לא יכולה להמשיך להתקיים מבלי שיעלו את המחירים יום אחר כך לכל 900 אלף הלקוחות האלה.

איתן כבל: תודה.

איתן כבל: ברשותכם, אני רוצה לסכם.

איתן כבל: קודם כל, שיהיה ברור שיש כאן סיפור הרבה יותר גדול מסך חלקיו.

איתן כבל: הסיפור של גולן לבד וסלקום לבד, זה לא יותר מפלסתר, זה סיפור הרבה יותר ענק.

איתן כבל: הכנסת רק בקדנציה הקודמת ועדיין עתה עוסקת בכל הסיפור של הריכוזיות ויש גורמים שבאים בחוצפה.

איתן כבל: מישהו חושב שמאן דהוא העלה בדעתו שלא תקום צעקה?

איתן כבל: מה שמרגיז, אדוני מנכ"ל משרד התקשורת ומנכ"ל משרד האוצר, זה שברור שיש כאן התרסה.

<שי באב"ד: יש סיבוב.

איתן כבל: עוד לפני הסיבוב.

איתן כבל: יש כאן התרסה.

<קריאה: זה גם לא מיליארד ומאתיים מיליון שקלים כי יש כאן עוד חובות לסלקום של 450 מיליון שקלים.

איתן כבל: תודה על הרוח הגבית שאתם נותנים לי.

איתן כבל: אני אומר שבעניין הזה יש כאן את אם כל הסיבובים.

איתן כבל: יחד עם זאת, תראו, עם כל הכבוד לך אדוני המנכ"ל ולך אדוני המנכ"ל, אני יודע שהעסקה פרצה.

איתן כבל: זאת אומרת, אמרתי את זה בדברים שלי ואני שואל איפה הייתם.

איתן כבל: אני רוצה שתבינו, זה מראה שיש כוחות בשוק שלא שמים עליכם.

איתן כבל: לא סופרים את הרגולטור.

איתן כבל: דהיינו, הם אומרים לעצמם אנחנו מציבים עובדות כי אנחנו יודעים שהרגולטור חלש ואם הוא לא חלש, יש מי שידאג להחליש אותו ולכופף אותו.

איתן כבל: זה הסיפור.

איתן כבל: בסוף בסוף אילו ידע מיכאל גולן או ידעה הנהלת ודירקטוריון סלקום שברגע שהם רק יעזו לעשות פעולה, הם יחטפו – הם לא היו אפילו מעזים לעשות מעשה שכזה.

זהבה גלאון: לא, הם היו מעזים.

רחל עזריה: לא, הם לא היו מעזים.

זהבה גלאון: הם היו מעזים.

<שי באב"ד: לעניין ההפרות שלא טופלו, אני מסכים אתך, אבל לעניין חתימה על הסכם, ברור לך שאנחנו לא יכולים לעצור גופים פרטיים.

איתן כבל: אדוני המנכ"ל שאני מאוד אוהב ולא רק מכבד - - -

<שי באב"ד: כנ"ל אדוני.

איתן כבל: אני יודע ולכן אני גם מרשה לעצמי לומר את זה.

איתן כבל: אני אומר שזאת לא השאלה אם הם היו עושים ומתריסים.

איתן כבל: לא באנו עכשיו להעמיד את השוק הפרטי לאיזשהו משפט כאן.

איתן כבל: העניין הוא שבסוף אתה תמיד יודע מול מי אתה עומד.

איתן כבל: אם אתה יודע שיעמדו מולך, אתה מתנהג בהתאם.

<שי באב"ד: שר האוצר בכובעו כשר התקשורת כבר הוכיח שהוא יודע לעמוד מולם.

<שי באב"ד: כך יהיה גם בהמשך.

איתן כבל: אדוני המנכ"ל, עברת למדור פרסומי.

איתן כבל: אנחנו הורדנו את השלט של מדור פרסומי.

איתן כבל: זה בסדר.

איתן כבל: כבר פרגנו לשר גם בכובעו הקודם וגם בכובעו הנוכחי ובטח עכשיו הוא הגיע עם הירידה של שישה אחוזים והוא מגיע עם הוריקן לדיון הוועדה.

איתן כבל: אנחנו מבקשים מכם וגם מהממונה.

איתן כבל: אני מודיע שהועדה תלווה את הנושא ואנחנו מצפים שלב אחר שלב לקבל דיווח ויתקיים כאן דיון.

איתן כבל: אני כבר אומר לך גברתי שבתוך לא יותר מחודש ימים, יתקיים כאן דיון נוסף כדי שאנחנו נוודא שהמהלכים האלה באמת מתבצעים לשביעות רצוננו.

איתן כבל: הציבור לא הולך לשלם על החזירות הזאת.

איתן כבל: תודה רבה לכם.

איתן כבל: הישיבה נעולה.